《与客夜登开利寺观鹅亭》
明代·王问

野寺寒云外，犹传晋永和。
逢君非有约，踏月偶相过。
废沼水棱浅，荒亭霜气多。
怀思倚栏者，书罢独笼鹅。

作者简介：（1497—1576）常州府无锡人，字子裕。嘉靖十七年进士。除户部主事，监徐州仓，减羡耗十二三。改南职方，历车驾郎中、广东按察佥事。父死，不复仕，隐居湖滨宝界山，兴至则为诗文，或点染丹青，山水人物花鸟皆精妙。以学行称，门人私谥文静先生。